﻿

На основу члана 33. ст. 2. и 3. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**ОДЛУКУ**

**о образовању Међуресорне радне групе за припрему, израду и спровођење oквирног документа за издавање зелених обвезница Републике Србије на међународном финансијском тржишту**

"Службени гласник РС", број 59 од 11. јуна 2021.

1. Образује се Mеђуресорна радна група за припрему, израду и спровођење оквирног документа за издавање зелених обвезница на међународном финансијском тржишту, као и израду неопходних извештаја о коришћењу средстава прибављених путем емисије (у даљем тексту: Радна група).

2. Задатак Радне групе је да обезбеди све неопходне информације и документацију за израду оквирног документа за потребе издавања зелених обвезница на међународном финансијском тржишту, обезбеди ефикасну сарадњу са саветницима у поступку израде оквирног документа, изврши оцену и селекцију пројеката који ће се финансирати од средстава из емисије зелених обвезница, управљање средствима емисије, као и да једном годишње извештава Владу и инвеститоре о спровођењу и коришћењу средстава након емисије зелених обвезница на међународном финансијском тржишту.

3. У Радну групу именују се:

1) Синиша Мали, министар финансија, за председника;

2) Саша Стевановић, државни секретар у Министарству финансија, за заменика председника;

3) за чланове:

– Јелена Танасковић, државни секретар у Министарству заштите животне средине;

– Александра Дамњановић, државни секретар у Министарству грађевинарства, саобраћаја и инфраструктуре;

– Јованка Атанацковић, државни секретар у Министарству рударства и енергетике;

– Маја Матија Ристић, вршилац дужности секретара у Министарству рударства и енергетике;

– Дарко Комненић, помоћник министра финансија, Сектор буџета;

– Верица Игњатовић, помоћник министра финансија, Сектор за међународну сарадњу и европске интеграције;

– Душан Чаркић, вршилац дужности помоћника министра за европске интеграције, Сектор за координацију процеса усклађивања националних реформи са политикама и инструментима ЕУ за достизање зеленог договора и одрживог развоја;

– Пеђа Совиљ, саветник председника Владе за инфраструктуру;

– Марко Обрадовић, посебни саветник у Министарству грађевинарства, саобраћаја и инфраструктуре;

– Милена Ковачевић, начелник одељења у Министарству грађевинарства, саобраћаја и инфраструктуре;

– Бранислав Ђелић, начелник Одељења за материјалне и финансијске послове у Министарству рударства и енергетике;

– Уна Јовић, Министарство пољопривреде, шумарства и водопривреде;

– Драгана Дробњак, Министарство пољопривреде, шумарства и водопривреде;

– Јелена Ђедовић, Министарство за европске интеграције;

– Ана Триповић, директор Управе за јавни дуг у Министарству финансија;

– Татјана Паулица Миловановић, вршилац дужности помоћникa директора Управе за јавни дуг у Министарству финансија,

4. Радна група је дужна да задатке из тачке 2. ове одлуке обавља континуирано, а о свом раду ће најмање једном годишње подносити извештај Влади и инвеститорима.

5. Радна група може ангажовати стручњаке из различитих области, тражити од органа државне управе, јавних предузећа и других организација и привредних друштава податке, документа и извештаје који су од значаја за извршење задатака из тачке 2. ове одлуке.

6. Чланови Радне групе немају право на накнаду за рад.

7. Стручне и административно-техничке послове за потребе Радне групе обављаће Министарство финансија.

8. Ова одлука ступа на снагу наредног дана од дана објављивања у „Службеном гласнику Републике Србије”.

05 број 02-5495/2021-1

У Београду, 11. јуна 2021. године

**Влада**

Председник,

**Ана Брнабић,** с.р.